На основу члана 90. Закона о основама система образовања и васпитања („Службени гласник РС“ број 88/2017, 27/2018-др.закон, 10/2019, 6/2020 и 129/2021), члана 13. Закона о јавним службама („Службени гласник Републике Србије", број 42/91, 71/94, 79/05-други закон, 81/05-испр.др.закона, 83/05-испр.др. закона и 83/14-др. закон) и члана 37. став 1. тачка 9 Статута Града Ниша („Службени лист Града Ниша", број 88/2008, 143/2016 и 18/2019),

Скупштина Града Ниша, на седници одржаној дана \_\_\_\_\_\_\_\_\_\_\_\_\_\_\_. године, донoси

**О Д Л У К У**

**О ИЗМЕНAMA И ДОПУНАМА ОДЛУКЕ О ОСНИВАЊУ**

**ЈАВНЕ ПРЕДШКОЛСКЕ УСТАНОВЕ „ПЧЕЛИЦА“ НИШ**

Члан 1.

У Одлуци о оснивању Јавне предшколске установе „Пчелица“ Ниш („Сл. лист Града Ниша“, број 5/2018-пречишћен текст), члан 5. став 5. тачка 9 мења се и гласи:

„9) одлучује о правима, обавезама и одговорностима директора установе“.

После тачке 9) додаје се тачка 9а) која гласи:

„9а) образује комисију за вођење дисциплинског поступка против директора и доноси одлуку о одговорности директора за тежу повреду радне обавезе или повреду забране из члана 110-113 Закона о основама система образовања и васпитања“.

У тачки 11) после речи „стандарда“ додаје се реч: „образовних“.

Члан 2.

У члану 6. став 2. тачка 3 мења се и гласи:

„3) учествује у предлагању садржаја ваннаставних активности и програма на нивоу установе“.

После тачке 3) додаје се тачка 3а) која гласи:

„3а) учествује у поступку избора уџбеника, у складу са законом којим се уређују уџбеници“.

Члан 3.

У члану 7. став 3. тачка 2. после речи „стандарда“ додаје се реч „образовних“.

У осталом Одлука о оснивању Јавне предшколске установе „Пчелица“ Ниш остаје непромењена.

Члан 4.

Установа је у обавези да усагласи статут са овом одлуком у року од 30 дана од дана ступања на снагу ове Одлуке.

Члан 5.

Ова одлука ступа на снагу осмог дана од дана објављивања у "Службеном листу Града Ниша".

 Број:\_\_\_\_\_\_\_\_\_\_\_\_\_\_\_\_\_\_\_\_\_

 У Нишу \_\_\_\_\_\_\_\_\_\_\_\_\_\_\_\_\_

 **СКУПШТИНА ГРАДА НИША**

 Председник

дрБобан Џунић

**О б р а з л о ж е њ е**

 Чланом 201. Закона о основама система образовања и васпитања („Сл. гласник РС“, број 88/2017, 27/2018-др.закон, 10/2019, 6/2020 и 129/2021) прописано је да је установа дужна да усагласи Статут, организацију и начин рада са законом. Како се један део измена и допуна Закона о основама система образовања и васпитања односи и на материју која је регулисана Одлуком о оснивању Јавне предшколске установе „Пчелица“ Ниш, неопходно је да се, пре усаглашавања Статута, организације и начина рада Установе са законом, сама Одлука о оснивању Установе усагласи са законом, што се овом Одлуком о изменама и допунама чини.

 Изменама и допунама Закона о основама система образовања и васпитања проширена је надлежност Управног одбора установе у смислу да одлучује о правима, обавезама и одговорностима директора установе, што је предмет регулисања члана 1. ове Одлуке.

 Чланом 2. ове Одлуке извршено је усклађивање са одредбама Закона о основама система образовања и васпитања у смислу да Савет родитеља учествује у предлагању садржаја ваннаставних активности и програма на нивоу установе, као и да учествује у поступку избора уџбеника у складу са Законом којим се уређују уџбеници.

 У осталим одредбама ове Одлуке вршено је усклађивање са законском терминологијом, коришћењем термина „стандарда образовних постигнућа“.

 Доношење ове Одлуке не производи непосредне финансијске ефекте на буџет Града Ниша.

 На основу изложеног, предлаже се доношење Одлуке о изменама и допунама Одлуке о оснивању Јавне предшколске установе „Пчелица“ Ниш.

Вршилац дужности Начелника

 Градске управе за друштвене делатности

 Миљан Ћирковић